Document ID: /fineweb-2-swissfilter-quality_10-filterrobots/filtered/01449.jsonl.gz/5

Tiedote 294/2012
11.12.2012
Kehitysministeri Heidi Hautala tapaa Maailmanpankkiryhmän uuden pääjohtajan Jim Kimin Tukholmassa tänään 11. joulukuuta pidettävässä Maailmanpankin pohjoismais-baltialaisen äänestysryhmän kuvernöörien kokouksessa. Ministeri Hautala on Suomen varakuvernööri Maailmanpankissa. Kokouksessa keskustellaan pääjohtajan strategisista painopisteistä sekä toimista pankkiryhmän tuloksellisuuden ja vaikuttavuuden vahvistamiseksi.
Kokouksessa käsitellään keinoja, joilla Maailmanpankki toimii köyhyyden poistamiseksi osallistavan talouskasvun keinoin. Muita pääaiheita ovat pankin tuki hauraille ja konflikteista kärsiville maille, sukupuolten välisen tasa-arvon edistäminen sekä ilmastonmuutokseen liittyviin haasteisiin vastaaminen. Lisäksi kokouksessa käydään keskustelua pankin hallinnon kehittämisestä kehitysmaiden vaikutusvallan vahvistamiseksi. Ministeri Hautala alustaa keskustelun Maailmanpankin roolista ilmastonmuutokseen liittyvässä työssä.
Kuvernööritapaaminen antaa äänestysryhmälle mahdollisuuden avoimeen vuoropuheluun pääjohtajan kanssa ja siten vaikuttaa pankkiryhmän toiminnan kehittämiseen. Pohjoismais-balttilaista äänestysryhmää pidetään aktiivisena ja näkyvänä toimijana Maailmanpankin johtokunnassa. Kuvernööritapaamisen avulla tätä asemaa pyritään vahvistamaan.
Lisätietoja: ylitarkastaja Laura Torvinen, kehityspoliittinen osasto, puh. 09 1605 56351, <email-pii>, ministerin lehdistöavustaja Milma Kettunen, puh. 040 522 9869, <email-pii>